KLASA: P-455/23

URBROJ: 711-02-01/06-2024-7

Zagreb, 18. rujna 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, Nike Nodilo-Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznice Davorke Martinjak, OIB:** **……………**, **upraviteljice ZAKLADE POLICIJSKE SOLIDARNOSTI do 02. svibnja 2023. godine,** pokrenutom po službenoj dužnosti, na 60. sjednici održanoj 18. rujna 2024. godine, donosi sljedeću

**ODLUKU**

1. **Obveznica Davorka Martinjak, upraviteljica ZAKLADE POLICIJSKE SOLIDARNOSTI do 02. svibnja 2023. godine, nepodnošenjem godišnje imovinske kartice za 2022. godinu u zakonskom roku do 31. siječnja 2023. godine, počinila je povredu odredbe članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obveznici se izriče sankcija u obliku opomene.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznica Davorka Martinjak, upraviteljica ZAKLADE POLICIJSKE SOLIDARNOSTI, nije podnijela imovinsku karticu povodom godišnje obveze podnošenja za 2022. godinu, u zakonskom roku do 31. siječnja 2023. godine.

Obzirom je imenovana obnašala dužnost upraviteljice Zaklade policijske solidarnosti od 25. prosinca 2021. do 02. svibnja 2023. godine, ima status obveznice sukladno članku 3. stavku 1. točki 44. ZSSI-a te je dužna postupati po odredbama navedenog zakona.

Uvidom u Registar obveznika, Povjerenstvo je utvrdilo da obveznica nije podnijela imovinsku karticu povodom godišnje obveze podnošenja za 2022. godinu, u zakonskom roku do 31. siječnja 2023. godine.

Slijedom navedenog, Povjerenstvo je dana 26. ožujka 2024. godine utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznicu putem obavijesti KLASA: P-455/23, URBROJ: 711-02-01/06-2024-03 te je ujedno obveznica pozvana da se u roku od 15 dana očituje na činjenična utvrđenja iz predmetne obavijesti. Obveznica se očitovala na navedenu obavijest podneskom zaprimljenim u Povjerenstvu dana 30. travnja 2024. godine, navodeći da je propust podnošenja imovinske kartice za 2022. godinu posljedica njezinog narušenog zdravlja s obzirom da je 08. siječnja 2023. doživjela tešku ozljedu oba koljena te je zbog nepokretnosti bila u lošem fizičkom i psihičkom stanju te stalno vezana uz liječnički nadzor. Nadalje je istaknula da je u razdoblju kada je trebalo podnijeti imovinsko izvješće za 2022. godinu sve podredila liječenju i rehabilitaciji, što ju je omelo u ispunjavanju obveza. Također, s obzirom da nije znala koliko će oporavak trajati, podnijela je i zahtjev za odstupanjem s dužnosti upraviteljice Zaklade policijske solidarnosti, ispunila u tu svrhu izvješće o imovinskom stanju s naznakom da se radi o odstupanju s dužnosti te je bila uvjerena da je tada ispunila sve svoje zakonske obveze. Tek nakon što je dana 14. veljače 2024. godine zaprimila elektronsku Obavijest Povjerenstva da je u odnosu na nju otvoren predmet, ističe da je shvatila svoj propust i naknadno podnijela izvješće o imovinskom stanju za 2022. godinu. U prilogu očitovanja dostavila je medicinsku dokumentaciju kao dokaz svojih navoda.

Tijekom postupka, Povjerenstvo je uvidom u Registar obveznika utvrdilo da je obveznica Davorka Martinjak dana 05. ožujka 2024. godine podnijela imovinsku karticu za 2022. godinu.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju, budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Dakle, obzirom je nesporno utvrđeno da obveznica Davorka Martinjak nije podnijela imovinsku karticu povodom godišnje obveze podnošenja za 2022. godinu u zakonskom roku do 31. siječnja 2023. godine, već je istu podnijela sa zakašnjenjem dana 05. ožujka 2024. godine, imenovana je počinila povredu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 49. ZSSI-a propisano je da se opomena može izreći obvezniku ako se prema njegovom postupanju i odgovornosti te prouzročenoj posljedici radi o očito lakšem kršenju odredaba ZSSI-a.

U ovom konkretnom slučaju, Povjerenstvo je obveznici izreklo sankciju opomene. Prilikom odmjeravanja vrste sankcije prije svega je obzir uzelo činjenicu da je obveznica ipak, iako sa zakašnjenjem, podnijela godišnju imovinsku karticu za 2022. godinu, kako je to naprijed i navedeno. Navodi obveznice da je imala određenih zdravstvenih problema zbog kojih navodi da nije podnijela imovinsku karticu u zakonskom roku, nisu odlučujući u ovom slučaju, budući je imenovana o tome obavijestila Povjerenstvo tek nakon zaprimanja citirane obavijesti da su ispunjene pretpostavke o mogućoj povredi ZSSI-a, a ne u trenutku kad je imala zakonsku obvezu da podnese karticu. Međutim, Povjerenstvo je obveznici prilikom odlučivanja o vrsti i visini sankcije, kao olakotnu okolnost uzelo u obzir da je ipak naknadno podnijela navedenu imovinsku karticu, kao i činjenicu da protiv imenovane do sada pred Povjerenstvom nisu vođeni postupci vezani uz propust podnošenja imovinskih kartica, kao niti za druge povrede ZSSI-a. Slijedom svega navedenog, Povjerenstvo smatra izricanje sankcije opomene svrsishodnim obzirom na sve navedene okolnosti slučaja.

Stoga je Povjerenstvo donijelo odluku kako je navedeno u izreci.

 PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Davorka Martinjak, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana